《题王仲宽唐马图》
明代·唐桂芳

渔阳风尘吹不起，骅骝卸鞍洗秋水。奚官新络青丝缰，不嘶不龁意千里。

玉花散作遍身云，铁蹄欲冻六月冰。代间龙种岂易得，合与八骏争骁腾。

君不见几年蹭蹬盐车下，未售黄金满高价。相逢傥受伯乐知，何用区区诧图画。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。